જોકે તેનો અર્થ એ નથી કે મોટાપાયે સાઉદી અરેબિયામાં છૂટછાટો આવી ગઈ હોય. આ કેટલીક સિમ્બોલિક છૂટછાટ છે અને રિયાધ જેવા મોટા શહેરોમાં જ તેનો લાભ થોડી ઘણી સમર જેવી મહિલાઓ લઈ શકશે. કેમ કે હજી પણ સ્ત્રીની માલિકી પુરુષની જ ગણાય છે. આજે પણ સાઉદી અરેબિયાની નારીએ કંઈ પણ કરતાં પહેલાં પિતા, ભાઇ કે પતિની મંજૂરી લેવી પડે છે. સાઉદી અરેબિયામાં મહિલાઓની મુક્તિનું આંદોલન ચાલ્યું હોય તેવી પણ કોઈ વાત નથી. આ તો શેખને પોતાને વિચાર આવ્યો એટલે થોડી છૂટછાટ આપવાનું નક્કી કર્યું છે. તેનાથી મોટો કોઈ ફરક પડવાનો નથી, કેમ કે પંદર દિવસ પહેલાં જ એક મોટી હોટેલમાં ફેશન શો યોજાયો ત્યારે આખી દુનિયા ચોંકી ગઈ હતી. સ્ત્રીના વસ્ત્રોનું જાહેરમાં પ્રદર્શન થયું, પણ તે વસ્ત્રોની અંદર મહિલાઓ નહોતી. વસ્ત્રોને હેંગર વડે ડ્રોન સાથે લટકાવાયા હતા અને ડ્રોન ઊડતું જાય અને ડ્રેસનું પ્રદર્શન થતું જાય તેવું જોણું થયું હતું.